kaerle etc doen te wetene allen iegenwoirdigen ende toecomenden dat wy
ontfangen hebben de oitmoedige supplicatie van hansken van yssche woenende
onder herent by loevenen inhoudende hoe dat hy suppliant is geleden van
smaendaeghs ende sincxendagen lesleden metten anderen iongen gesellen des
dorps van herent die ten selven dage hueren vogel schoten is gewees
in ende vanden gezelschape der voirs. ionger gesellen van hueren feesten ende
maeltijde ende alzoe zy vrolyk waren sonder arch oft sonder eenige
dorperheyt voirts te stellene soe syn daer gecomen tvoirs. gezelscap verstoeren
wylen willem beke ianssssens of ianssoone met raesen de luyckenere zynen medegselle
ende gelyck de gesellen vander feesten metten iongen meysens dansten ende
vrolick waren soe hebben die voirs.willem beke ende raes de luyckenere
begonst te sweren te vloecken ende onsheeren lyden te verhalen ende groote
insolentie te makene roepende wye wilt wyewilt vuyttreckende huere
lange messen in die sleypende lancxs der eerden soe hebben deen van
hen synen hoet ende dandere syn bonet van hueren hoofde genomen die ter
eerden geworpen daer nae gehouwen ende gekerft ende andere groot gewalt
ende leelicheyt bedreven al in vilipend $$ vanden voirs. iongen gesellen der
voirs. gulden ende huer feesten dwelck eendige vanh voirs. gesellen qualick
cunnende verdragen zyn vuyten huyse daer sy hueren maeltyt hielden gecomen
waeraf de suppliant een wocs hebbende in syn handt eenen stock genomen om hem
daer mede te defenderen ende buyten comende soe heeft hy terstont vanden eenen
der voirs. malignanten in synen rugge ontfangen eenen houw met eenen
messe duer synen paltrock ende wambeys tot op syn hemde inder vuegten dat
indien hy nyet rasch geweken en hadde hy geschapen was duersteken te
wordene dwelck siende iacop van yssche zyn vader is met zekere andere
hulpe hen innegeloopen om den selven suppliant te beschuddene en hen te scheydene
gelyck zy den suppliant oick beschutden maer terstont daer nae soe is daer
alsulcken invasie ende oploope vuderlinge gebuert alsdat de voirs. raes
de luyckenere tondergeworpen wesende bleeff ter eerden liggende ende
worde de voirs. willem beke zoe geslagen ende met voeten t getreden als
dat hy binnen twee oft drye dagen daer nae daeraff is aflivich gewordden
diens ziele god genadich zy ende hoewel mits de voirs. groote tumulte
men nyet sekerlijck geweten en can by wyens toedoene deselve meshandelinge
ende aflivicheyt des voirs. wylen willems beke gebuert zoude zy oft wye
hem den principalen dootslach zoude gegeven hebben soe heeft hem nochtans
gevoirdert francken van amstel nu tertyt meyer van herent den suppliant te
apprehenderen ende tot herent in vasten gevanckenisse te houdene aldaer hy
ontrent vyf weken geseten heeft in meyninge wesende hem criminelicken
te betichtene ende beducht hem de suppliant dat hy als mede strytbarich geweest
hebbende tot eenige corporelle pugnitie soude mogen gecondempneert
worden tot synder grooter ongenueghten desolatien ende verdriete ende noch meer
zyn zonde soe verre onse gratie ende genade hem hierop nyet en worde geextendeert
ende verlent ons daerom oitmoedelick biddende soe eest dat wy desen
aengesien geneycht wesende ter beden des voirs. suppliant ende willende hem in
dit stuck prefereren gratie en misericordie voer strengheyt ende rigeur
van rechte hebben den selven suppliant inden gevalle als boven geremitteert
quytgescholden ende vergeven remitteren schelden quyte ende vergeven vuyt
sunderlinger gratien by desen onsen brieve tfeyt ende ongeval boven geruert
voer soe vele dese suppliant daer inne culpabel ende gehouden mach zyn
mitsgaders alle offensie ende bruecke corporele ende criminele daer inne
hy ter causen voirscreven met des daeraen cleven mach tegen ons ende
justicie ennichssins mesdaen ende mesbruyct mach hebben abolerende ende
te nyete doende alle procedeuren criminele byden voirs. meyer van herent
ter causen voirscreven tegen hem begonst indien daer ennige gebuert zyn
ende hebben hem daeraf wedergestelt ende gerestitueert stellen weder ende restitueren
tot zynen goeden name ende fame ende geruchte in onsen lande van brabant
ende allen andere onsen landen ende heerlickheyden ende tot synen onverbeurden
goeden indien hy eenige onder ons heeft gelyck ende in alder manieren soe hy
was voer de toecompste vanden voirs. feyte imponerende hierop een eeuwich
geswych onsen procureur general in brabant den voirs. meyer van herent
ende allen anderen onsen justicieren ende officieren wye sy syn satisfactie
ende beternisse ierst ende voeral gedaen der partie geinteresseerde indien die
noch nyet gedaen en zy ende eenige daer toestae civilick alleenlick
behoudelick dat de voirs. suppliant gehouden sal syn tvoirs.feyt tegen ons te beteren
civilick nae gelentheyt vander zaken ende faculteyt van syne goeden ende
oick te betalen de redelicke costen van justicien hieromme alreede gedaen
ende te doene allet ter taxatien ende moderatien van onse lieve ende getrouwe
de cancellier ende luden van onsen rade in brabant die wy daertoe gecommitteert
hebben ende committeren by desen ontbieden daerom ende bevelen denselven
onsen cancellier ende raedsluyden dat voer hen geroepen deghene die daerom
behoiren geroepen te syne zy procederen wel ende dueghdelyck ter verificatie
ende interinement van desen ende totter taxatie ende moderatie vander voirs.
amende ende costen van justicien alzoe sy zullen bevinden behoorende welck
interinement de voirs. suppliant gehouden sal syn te versuecken ende hem
in persoene te presenteren in onsen voirs. rade binnen sesse maenden
naest comende opte pene van te verbueren deffect van desen ende dat
gedaen ende deselve civile boete ende costen van justicien getaxeert ende
betaelt synde in handen van den ghenen dien dat behooren sal sy onse
voirs.procureur general in brabant de voirs. meyer van herent ende alle andere
onse justicieren officieren ende ondersaten iegewoirdige ende toecomende
dien dat aengaen sal mogen hueren stedehouderen ende een yegelyck van hen
besudere soe hem toebehoiren sal doen laten ende gedoogen den voirs. suppliant
van deser onser iegewoirdiger gracien ende remissien ende van alle dinhouden
van desen inder vuegen ende manieren voere verhaelt rustelick vredelick
volcomelick ende eeuwelick genyeten ende gebruycken sonder hem te doen
oft te laten geschieden nu noch in toecomenden tyden ennich hinder letsel
oft moeytenisse aen lyve noch aen goeden ter contrarien maer indien
zyn lyf oft ennige van zynen onverbeurden goeden daeromme gearresteert
gecomert oft belet waren dat zy die setten ende stellen terstont ende zonder
vertreck tot geheelder ende volcomender delivrancie want ons alzoe gelieft
ende ten eynde dat dit vast ende gestadich blyve tot eeuwigen dagen soe hebben
wy onsen zegel hieraen doen hangen beboudelick in anderen dingen onsen
rechte ende eenen yegelick anderen dessyns gegeven in onsen stadt van
bruessels inde maent van decembri int iaer onsheeren duysent vyfhondert
ende vyftich van onsen keyserycke txxxe ende van onsen rycken van
castillien en anderen txxxve aldus gescreven op de plycke byden
keyser in zynen stadt ende geteeckent a boudewyn visa registrata
gecollacioneert ende bevonden accorderende
met zynen originale by my
n daaiwe - velve